L'article 74 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que és competència del conseller o consellera d'Economia i Coneixement l'organització de la comptabilitat pública.
La proximitat de la fi de l'exercici pressupostari de l'any 2015 fa necessari que es dictin normes sobre les operacions de tancament del pressupost, ja que la normativa que regula la comptabilitat no preveu amb detall aquestes operacions i, d'altra banda, també cal establir terminis per presentar i tramitar determinades operacions i documents comptables.
Atès el que s'ha exposat, a fi de regular amb detall aquestes operacions comptables de tancament de l'exercici i a proposta de la Intervenció General de la Generalitat,
Les normes que conté aquesta Ordre són aplicables a l'Administració de la Generalitat de Catalunya, als organismes autònoms administratius i al Servei Català de la Salut.
Assenyalament d'havers del mes de desembre
Les nòmines dels havers del mes de desembre han de quedar tancades i enllestides no més tard del 14 de desembre de 2015.
Els serveis corresponents que gestionen la nòmina les han de trametre, juntament amb els seus documents comptables, a les intervencions delegades abans del 18 de desembre de 2015.
Una vegada comptabilitzades, les intervencions delegades han de fer la tramesa a la Subdirecció General de Tresoreria abans del 22 de desembre de 2015.
3.1 Els manaments de pagament per justificar de caràcter esporàdic que s'estenguin per atendre activitats que cal realitzar durant aquest exercici s'han de trametre a la Subdirecció General de Tresoreria amb prou antelació perquè es puguin satisfer a temps.
Les quantitats lliurades per justificar amb aquest caràcter que no s'inverteixen durant l'exercici no es poden acumular per a l'exercici següent, i s'han de reintegrar a la Tresoreria de la Generalitat.
3.2 L'última justificació de l'exercici dels manaments de pagament de caràcter renovable es pot efectuar fins al 30 de desembre de 2015, seguint el procediment que estableix l'Ordre del Departament d'Economia i Coneixement de 12 de desembre de 2001, sobre manaments de pagament a justificar.
Per tot això el document ADOP (FM) corresponent ha de ser en efectiu i a favor de la persona habilitada.
En el supòsit de despeses derivades d'indemnitzacions per raó de serveis els documents ADOP (FM) corresponents s'han de trametre a la Intervenció Delegada abans del 22 de desembre.
Expedició i tramitació de documents comptables
4.1 Documents de gestió pressupostària de despesa de l'exercici corrent.
Els documents comptables del pressupost de despeses de retenció de crèdits i autorització de despeses es poden trametre a fiscalització prèvia a la Intervenció Delegada fins al dia 16 de novembre com a màxim.
S'exceptuen els destinats al pagament de retribucions al personal i els derivats de pagaments a la Seguretat Social o altres règims de previsió social; la secció del deute; les despeses afectades finançades, totalment o parcialment, amb fons finalistes d'altres administracions; despeses d'expedients de contractació que es trobin en fase de licitació a la data de publicació d'aquesta norma, despeses relacionades amb modificacions de crèdit realitzades posteriorment a la data límit esmentada.
Els expedients d'adquisició de compromís de despesa, acompanyats dels documents comptables de compromís de despesa corresponents, es poden presentar a la Intervenció Delegada fins al dia 3 de desembre, excepte les mateixes despeses indicades en l'apartat anterior.
Els documents de reconeixement d'obligacions i proposta de pagament es poden presentar a la Intervenció Delegada fins al 22 de desembre com a màxim.
Aquest termini també s'aplica en el cas que es trametin expedients per fiscalitzar, en els quals en un únic acte administratiu s'inclogui l'aprovació, el compromís de despesa i el reconeixement de l'obligació.
Resten exceptuats d'aquesta data i es poden presentar a les intervencions delegades fins al 30 de desembre de 2015 els documents comptables indicats abans que continguin factures o altres despeses rebudes el mes de desembre de 2015.
A data 30 de desembre, es tanquen les àrees informàtiques per als usuaris de gestió del GECAT.
Aquests documents, degudament fiscalitzats i comptabilitzats es poden trametre al Departament d'Economia i Coneixement d'acord amb els terminis que estableix la normativa per a la seva fiscalització.
No obstant això, els documents de signe invers de qualsevol fase comptable i de justificació de pagaments per justificar de caràcter renovable es poden presentar a les intervencions delegades, d'acord amb el que estableix l'article anterior, fins al 30 de desembre de 2015 i, al Departament d'Economia i Coneixement, fins al 15 de gener de 2016.
Els documents que incloguin despeses derivades d'indemnitzacions per raó de serveis s'han de trametre a la Intervenció Delegada corresponent abans del 22 de desembre de 2015.
4.2 Documents d'ingressos pressupostaris
Els documents d'ingressos pressupostaris es poden presentar a les intervencions delegades fins a l'11 de gener de 2016, i el termini per fiscalitzar i comptabilitzar aquests documents finalitza el 15 de gener de 2016.
4.3 Documents de comptabilitat financera
En l'àmbit de les entitats autònomes administratives i del Servei Català de la Salut, els assentaments directes i els documents de regularització de conceptes extrapressupostaris, sense sortida material de fons, necessaris per al tancament de la comptabilitat de l'exercici, es poden lliurar a la Intervenció Delegada corresponent fins al 9 de febrer de 2016 i han de quedar fiscalitzats i comptabilitzats el 19 de febrer de 2016.
Anul·lacions de saldos de pressupostos, d'autoritzacions i de disposicions
En finalitzar les operacions, a 30 de desembre de 2015, s'anul·len de manera automàtica els saldos d'autorització i de disposició que no s'han utilitzat en l'exercici 2015, en cadascun dels conceptes pressupostaris.
Els saldos de crèdits pressupostaris resultants representen els romanents de crèdit que també són anul·lats pel procés de tancament, sense perjudici de les incorporacions que es puguin acordar.
La continuació en l'exercici 2016 dels expedients en curs al tancament requereix la comptabilització de les fases de reserva de crèdit, autorització o compromís corresponents, tant a l'anualitat de l'exercici que s'inicia com a les anualitats d'exercicis posteriors, d'acord, si escau, amb els reajustaments de les anualitats que correspongui efectuar.
Els òrgans gestors han de crear els documents corresponents per a la comptabilització esmentada, en els casos que no hagin estat creats automàticament en els processos d'obertura de l'exercici 2016.
De la comptabilitat centralitzada de l'Administració de la Generalitat s'obté una relació nominal de creditors classificada per anys, seccions i serveis, en la qual es detallen totes les obligacions contretes, el pagament de les quals no s'ha ordenat el 30 de desembre de 2015, amb especificació del número de document, de l'aplicació pressupostària, del creditor i de l'import, a fi de facilitar la investigació dels que s'han d'eliminar per prescripció o per altres causes.
Els manaments de pagament expedits a partir del primer dia hàbil del mes de gener de 2016 per obligacions pendents de pagament a 31 de desembre de 2015 compresos en la relació de creditors esmentada a l'article 6 s'han de comptabilitzar en el compte de pressupostos tancats.
Vigència dels manaments de pagament
Els manaments de pagament expedits al seu dia amb imputació a l'exercici 2015 que no hagin estat satisfets el 30 de desembre de 2015 conserven plena vigència fins al moment en què es facin efectius als creditors, s'anul·lin o se'n declari la prescripció.
Compte de lliuraments per pagar
9.1 Els saldos d'exercici corrent i de pressupostos tancats s'han de justificar amb relacions de pendents de pagament el 30 de desembre de 2015 classificades per any de reconeixement de l'obligació, de la secció i del servei, amb el detall per columnes següent: número de document, aplicació pressupostària, creditor i import.
9.2 La Subdirecció General de Tresoreria ha de revisar els manaments amb més de quatre anys d'antiguitat, a fi d'acordar l'eliminació dels que han prescrit, després que els departaments justifiquin que els saldos individuals corresponen a l'existència d'una obligació real i, en els casos que no s'acrediti, s'ha de procedir a l'anul·lació de saldos o de prescripció.
Modificacions de crèdits pressupostaris de despeses
A l'efecte de poder tramitar adequadament les darreres modificacions pressupostàries corresponents al present exercici del 2015, tots els expedients de proposta de modificació de crèdits que han d'autoritzar el Govern o el conseller d'Economia i Coneixement, d'acord amb els punts 1 i 2 de l'article 10 de la Llei 2/2015, de l'11 de març, de pressupostos de la Generalitat de Catalunya per al 2015, han de tenir entrada al Departament d'Economia i Coneixement abans del 21 de novembre de 2015, llevat de les generacions de crèdits basades en un ingrés que es produeixi posteriorment a la data assenyalada, que s'han de tramitar tan bon punt es tingui coneixement de l'ingrés.
Incorporació de romanents de crèdits
11.1 La incorporació de romanents de crèdits de l'exercici 2015 al 2016 prevista a l'article 37.2 del Text refós de la Llei de finances públiques de Catalunya, aprovat pel Decret legislatiu 3/2002 de 24 de desembre, s'ha d'ajustar, amb caràcter general, als criteris següents:
Es poden incorporar crèdits finançats a càrrec de fons finalistes efectivament ingressats, si es justifica que no s'ha pogut reconèixer l'obligació i que cal justificar l'ingrés finalista amb obligacions reconegudes.
Els crèdits incorporats el 2015 procedents de l'exercici 2014 es poden incorporar a l'exercici 2016 d'acord amb els criteris establerts a l'article 9.3 de la Llei 2/2015, de l'11 de març, de pressupostos de la Generalitat de Catalunya per al 2015.
En tots els casos s'ha d'adjuntar a l'expedient d'incorporació de romanents el corresponent document d'ingrés pressupostari (IP).
Es poden incorporar els romanents de crèdits disposats per subvencions concedides, sempre que, segons disposició normativa, el 30 de desembre de 2015 no hagi finalitzat el termini per presentar-ne la justificació, sense que els crèdits es puguin destinar a altres finalitats.
Es poden incorporar els romanents de crèdits extraordinaris i suplements de crèdit aprovats durant l'exercici.
11.2 En tots els casos, les sol·licituds d'incorporació s'han de presentar a les intervencions delegades, abans de l'11 de febrer de 2016, i davant la Direcció General de Pressupostos, abans del 16 de febrer de 2016, amb informe de l'interventor delegat o interventora delegada.
11.3 El crèdits generats durant l'exercici 2015 partint d'ingressos finalistes, pels quals a 30 de desembre de 2015 no s'hagi produït l'ingrés ni reconegut l'obligació, s'han d'anul·lar sense perjudici que, si es justifica l'efectivitat de l'ingrés, se'n pugui tornar a sol·licitar la generació en l'exercici 2016.
11.4 Qualsevol altra obligació corresponent a una despesa de 2015 que no hagi estat possible reconèixer dins d'aquest exercici es pot aplicar als crèdits de l'exercici 2016, d'acord amb els criteris i procediments previstos a l'article 17 de la Llei 2/2015, de l'11 de març, de pressupostos de la Generalitat de Catalunya per al 2015, o article equivalent per al 2016.
Estats de liquidació i tancament de l'exercici
Les entitats autònomes administratives i els centres amb autonomia de gestió econòmica que depenen dels diferents departaments de l'Administració de la Generalitat han de presentar a la Intervenció General, degudament signats, els estats comptables de liquidació de l'exercici 2015, inclosa la memòria, en el cas de les entitats autònomes administratives, abans del dia 31 de març de 2016, d'acord amb les instruccions que a aquest efecte dicti la Intervenció General.
Tramesa d'informació d'altres entitats del sector públic
Les entitats a les quals es refereix l'article 71.4 de la Llei de finances públiques de Catalunya han de trametre a la Intervenció General la informació indicada en l'article esmentat, amb caràcter provisional, abans del 20 de gener de 2016, i amb caràcter definitiu, abans del 31 de març de 2016, d'acord amb les instruccions que a aquest efecte dicti la Intervenció General.
Retencions de crèdit plurianuals i anticipades
Un cop efectuat el tancament del pressupost de despeses de l'exercici 2015 i l'obertura de l'exercici pressupostari 2016, el Departament d'Economia i Coneixement ha d'efectuar retencions de crèdit per les anualitats que correspongui a l'exercici 2016 de compromisos plurianuals de despeses contretes en anys anteriors.
També s'han d'efectuar en l'obertura 2016 les retencions de crèdit per les despeses de tramitació anticipada i obligacions d'exercicis anteriors pendents d'aplicar al pressupost.
En el cas que en el pressupost de l'exercici 2016 no hi hagi crèdit o sigui insuficient per efectuar algunes de les retencions esmentades, el Departament d'Economia i Coneixement ha de dur a terme les actuacions que consideri necessàries per completar totes les retencions.
Operacions pendents d'aplicar al pressupost
En l'àmbit de l'Administració de la Generalitat, organismes autònoms administratius i Servei Català de la Salut, abans del 12 de febrer de 2016 els centres gestors de despesa han de registrar totes les obligacions corresponents a adquisicions de béns i serveis efectivament rebuts, prestacions, subvencions justificades o altres despeses realitzades en l'exercici 2015 que no han estat imputades al pressupost corrent, per tal d'efectuar el registre en la comptabilitat economicopatrimonial com a creditors per operacions pendents d'aplicar al pressupost.
A aquest efecte els centres gestors han d'identificar la naturalesa de la despesa realitzada i indicar l'aplicació pressupostària en què s'hauria d'haver imputat cada obligació.
En el cas particular de les factures o documents assimilats del 2015 corresponents a obligacions pendents d'imputar al pressupost, han de quedar registrades en el registre únic de factures del GECAT no més tard del 12 de febrer de 2016.
Abans d'aquesta data, els òrgans gestors han de depurar el registre de factures mitjançant l'acceptació o rebuig de les factures, d'acord amb el disposat en l'Ordre ECO/306/2015, de 23 de setembre, per la qual es regula el procediment de tramitació i anotació de les factures en el Registre comptable de factures en l'àmbit de l'Administració de la Generalitat de Catalunya i el sector públic que en depèn.
La suma de factures o documents assimilats no associats a documents comptables de l'exercici 2015 o anteriors és la referència per anotar en la comptabilitat economicopatrimonial a tancament de l'exercici 2015 un creditor per operacions pendents d'aplicar al pressupost, a través del compte previst en el Pla general de comptabilitat pública que es realitzarà centralitzadament per la Subdirecció General de Comptabilitat.
El Departament d'Economia i Coneixement ha de dur a terme les actuacions que siguin necessàries per tal d'aplicar al pressupost 2016 les obligacions d'exercicis anteriors que figurin en els comptes comptables d'operacions pendents d'aplicar al pressupost esmentat.
Aquestes operacions han de ser objecte del reconeixement de deute que estableix l'article 17 de la Llei 2/2015, de l'11 de març, de pressupostos de la Generalitat per al 2015 o equivalent per al 2016.
D'acord amb el que estableix la disposició addicional tercera de la Llei orgànica 9/2013, de control del deute comercial en el sector públic, les intervencions delegades han de realitzar, abans del 31 de març de 2016, el control financer, mitjançant tècniques d'auditoria, per verificar la raonabilitat de les despeses registrades pels òrgans gestors en la comptabilitat economicopatrimonial per les quals no s'ha produït imputació pressupostària.
Si com a conseqüència de les actuacions de control financer es posessin de manifest l'existència d'obligacions no registrades en la comptabilitat de l'exercici que corresponguin, es procedirà a l'expedició del document comptable per la Subdirecció General de Comptabilitat.